Afrikaanse sanger hak die knoop deur met sý lieflingRudi en Suzette Booysen (Foto: Facebook) Die minnesanger Rudi Claase, bekend as een van die lede van die gewilde musiekgroep Die Lieflinge, het Dinsdag tydens ŉ intieme geleentheid met sý liefling, Suzette Booysen, afgehaak. Hulle het einde 2015 verloof geraak ná hulle in 2014 deur ŉ gemeenskaplike vriend ontmoet het. Die sanger het Woensdagoggend behoorlik op sosiale media gekoer. “Die eerste oggend wat ek wakker word as ŉ getroude man en dit met my sielsgenoot. Love you, my baby. Dankie vir elkeen se pragtige gelukwense gister,” het hy geskryf. Rudi steel ook behoorlik die harte saam met sy sangmaat, Charné Hugo, wat sedert 2014 saam met hom sing. Die sanger het destyds aan Phillip Moolman van Die Blou Hond vertel die duo se paaie het gekruis nadat hy ŉ kort snit van haar gehoor het. Die duo se jongste album, Asemrowend, is steeds in musiekwinkels en op iTunes beskikbaar.